贈劉方處士
作者：呂巖
朝代：唐

paragraphs: 六國愁看沉與浮，攜琴長歗出神州。
擬向煙霞煮白石，偶來城市見丹丘。
受得金華出世術，期於紫府駕雲遊。
年來摘得黃巖翠，琪樹參差連地肺。
露飄香隴玉苗滋，月上碧峰丹鶴唳。
洞天消息春正深，仙路往還俗難繼。
忽因乘興下白雲，與君邂逅於塵世。
塵世相逢開口希，共論太古同流志。
瑤琴寶瑟與君彈，瓊漿玉液勸我醉。
醉中亦話興亡事，云道總無珪組累。
浮世短景倏成空，石火電光看即逝。
韶年淑質曾非固，花面玉顏還作土。
芳樽但繼曉復昏，樂事不窮今與古。
何如識箇玄玄道，道在杳冥須細考。
壺中一粒化奇物，物外千年功力奧。
但能制得水中華，水火翻成金丹竈。
丹就人間不久居，自有碧霄元命誥。
玄洲暘谷悉可居，地壽天齡永相保。
鸞車鶴駕逐雲飛，迢迢瑤池應易到。
耳聞爭戰還傾覆，眼見妍華成枯槁。
唐家舊國盡荒蕪，漢室諸侯空白草。
蜉蝣世界實足悲，槿花性命莫遲遲。
珠璣溢屋非爲福，羅綺滿箱徒自危。
志士戒貪昔所重，達人忘欲寧自期。
劉方劉方審聽我，流光迅速如飛過。
陰媱果決用心除，尸鬼因循爲汝禍。
八瓊秘訣君自識，莫待鉛空車又破。
破車壞鉛須震驚，直遇伯陽應不可。
悠悠憂家復憂國，耗盡三田元宅火。
咫尺玄關若要開，憑君自解黃金鎖。